CELEX: 32021D1845
Language: ro
Date: 2021-10-20 00:00:00
Title: Decizia (UE) 2021/1845 a Comisiei din 20 octombrie 2021 de modificare a Deciziei (UE) 2017/175 în ceea ce privește perioada de valabilitate a criteriilor pentru acordarea etichetei ecologice a UE pentru unitățile turistice de cazare și a cerințelor de evaluare și verificare aferente [notificată cu numărul C(2021) 7427] (Text cu relevanță pentru SEE)

22.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 376/1
               
            
         DECIZIA (UE) 2021/1845 A COMISIEI
         din 20 octombrie 2021
         de modificare a Deciziei (UE) 2017/175 în ceea ce privește perioada de valabilitate a criteriilor pentru acordarea etichetei ecologice a UE pentru unitățile turistice de cazare și a cerințelor de evaluare și verificare aferente
         
            
               [notificată cu numărul C(2021) 7427]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
         după consultarea Comitetului pentru etichetare ecologică al Uniunii Europene,
         întrucât:
         
                     (1)
                  
                  
                     Regulamentul (CE) nr. 66/2010 prevede că eticheta ecologică a UE poate fi acordată produselor care au un impact redus asupra mediului pe parcursul întregului lor ciclu de viață. Pentru fiecare grupă de produse trebuie stabilite criterii specifice de acordare a etichetei ecologice a UE.
                  
               
                     (2)
                  
                  
                     Prin Decizia (UE) 2017/175 (2), Comisia a stabilit criterii de acordare a etichetei ecologice a UE pentru grupul de produse „unități turistice de cazare”. Valabilitatea acestor criterii și a cerințelor de evaluare și verificare aferente urmează să expire la 26 ianuarie 2022.
                  
               
                     (3)
                  
                  
                     În conformitate cu concluziile verificării adecvării etichetei ecologice a UE din 30 iunie 2017 (3), Comisia, împreună cu Comitetul pentru etichetare ecologică al UE, a evaluat și confirmat relevanța grupului de produse „unități turistice de cazare”, precum și relevanța și caracterul adecvat al actualelor criterii de acordare a etichetei ecologice a UE pentru respectivul grup de produse și al cerințelor de evaluare și verificare aferente.
                  
               
                     (4)
                  
                  
                     În conformitate cu concluziile verificării adecvării etichetei ecologice a UE din 30 iunie 2017, Comisia, împreună cu Comitetul pentru etichetare ecologică al UE, acordă prioritate punerii în aplicare a mai multor acțiuni menite să sporească gradul de utilizare a etichetei ecologice a UE pentru acest grup de produse, promovând această etichetă ca un instrument valoros pentru o redresare durabilă.
                  
               
                     (5)
                  
                  
                     Prin urmare, este oportun să se prelungească valabilitatea criteriilor de acordare a etichetei ecologice a UE și a cerințelor de evaluare și verificare aferente prevăzute în Decizia (UE) 2017/175, astfel încât Comisia să poată revizui acest grup de produse după ce acest sector se va redresa.
                  
               
                     (6)
                  
                  
                     Durata acestei prelungiri ar trebui să fie suficient de lungă pentru a permite finalizarea procesului de revizuire și pentru a oferi o perspectivă fiabilă care să permită continuitatea prezenței pe piață pentru actualii și viitorii titulari de licențe, aceștia având posibilitatea să păstreze între timp beneficiile etichetei ecologice a UE pentru produsele cărora li s-a acordat această etichetă.
                  
               
                     (7)
                  
                  
                     Prin urmare, Decizia (UE) 2017/175 ar trebui modificată în consecință.
                  
               
                     (8)
                  
                  
                     Măsurile prevăzute de prezenta decizie sunt conforme cu avizul comitetului înființat în temeiul articolului 16 din Regulamentul (CE) nr. 66/2010,
                  
               ADOPTĂ PREZENTA DECIZIE:
         
            Articolul 1
            Articolul 6 din Decizia (UE) 2017/175 se înlocuiește cu următorul text:
            
               
                  „Articolul 6
                  Criteriile pentru obținerea etichetei ecologice a UE pentru grupul de produse «unități turistice de cazare» și cerințele de evaluare și verificare aferente sunt valabile până la 30 iunie 2025.”
               
            
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 20 octombrie 2021.
            
               
                  Pentru Comisie
               
               Virginijus SINKEVIČIUS
               
                  Membru al Comisiei
               
            
         
         
            (1)  JO L 27, 30.1.2010, p. 1.
         
            (2)  Decizia (UE) 2017/175 a Comisiei din 25 ianuarie 2017 privind stabilirea criteriilor de acordare a etichetei ecologice a UE pentru unitățile turistice de cazare (JO L 28, 2.2.2017, p. 9).
         
            (3)  Raport al Comisiei către Parlamentul European și Consiliu privind revizuirea aplicării Regulamentului (CE) nr. 1221/2009 al Parlamentului European și al Consiliului din 25 noiembrie 2009 cu privire la participarea voluntară a organizațiilor la un sistem comunitar de management de mediu și audit (EMAS) și la Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta ecologică a UE [COM(2017) 355 final].